इस वंश में राजा पृथु, मांधाता, दिलीप, सगर, भगीरथ, रघु, अंबरीष, नाभाग, त्रिशंकु, नहुष और सत्यवादी हरिश्चंद्र जैसे प्रतापी व्यक्तियों ने जन्म लिया। ये नाम किसी परिचय के मोहताज नहीं हैं। श्रीराम के पूर्वज पृथु के नाम पर ही इस पृथ्वी का नामकरण हुआ। पृथु ने पृथ्वी को समतल करवाकर कृषि का आविष्कार किया। राजा सगर एक न्यायप्रिय और प्रजापालक राजा थे। उन्होंने पृथ्वी को खुदवाकर समुद्र बनवाए, इसलिए इनके नाम पर इन्हें सागर भी कहा जाने लगा। सगर के साठ हज़ार एक पुत्र थे। एक बार कपिल मुनि ने कुपित होकर उनके साठ हज़ार पुत्रों को भस्म कर दिया था, तब उनकी मुक्ति के लिए सगर के प्रपौत्र अंशुमन ने गंगा को पृथ्वी पर लाने के लिए तप किया, लेकिन वे असफल रहे। उनके पुत्र दिलीप भी इस उद्देश्य में सफल नहीं हुए। अंततोगत्वा राजा दिलीप के पुत्र भगीरथ गंगा को पृथ्वी पर लाने में सफल हुए और अपने पुरखों का उन्होंने उद्धार किया। इस प्रकार गंगा नदी भी किसी न किसी रूप में भगवान राम से जुड़ी हुई है और आज भी हमारे मृत संबंधियों को तार रही है।